ጠቅላይ ዓቃቤ ሕግ የቂሊንጦ ተከሳሾች ጉዳይ በዝግ ችሎት እንዲታይ ጠየቀ
የቂሊንጦ እስረኛ ማቆያን በማቃጠል የ23 ተከሳሾች ሕይወት በማጥፋትና 15 ሚሊዮን ብር ግምት ያለው ንብረት በማውደም ወንጀል ተጠርጥረው ክስ የተመሠረተባቸውን ተከሳሾች ክርክር፣ በዝግ ችሎት እንዲሆንለት ጠቅላይ ዓቃቤ ሕግ ፍርድ ቤትን ጠየቀ፡፡ፍርድ ቤቱ እንዳስታወቀው ጠቅላይ ዓቃቤ ሕግ ባቀረበው አቤቱታ ምስክሮቹ ዛቻና ማስፈራራት እየተደረገባቸው በመሆኑ፣ በምስክሮች ጥበቃ አዋጅ ቁጥር 699/03እና በፀረ ሽብርተኝነት አዋጅ ቁጥር 652/2001 አንቀጽ 32(1) መሠረት፣ ጉዳዩ በዝግ ችሎት እንዲታይለት አመልክቷል፡፡ጠቅላይ ዓቃቤ ሕግ ክስ ከመሠረተባቸው 38 ተከሳሾች ውስጥ ዶ/ር ፍቅሩ ማሩ፣ ሆስፒታል በሕክምና ላይ በመሆናቸው በወቅቱ ቀርበው የተከሰሱበት ጉዳይ ሳይነበብላቸው ቆይቶ ነበር፡፡ ጥር 8 ቀን 2009 ዓ.ም. ዶ/ር ፍቅሩ ከሆስፒታል ወጥተው በቂሊንጦ ያሉና ጉዳያቸው በክርክር ሒደት የሚገኝ ተከሳሾች የሚለብሱትን ቢጫ ሸሚዝና ሱሪ ለብሰው ፍርድ ቤት ቀርበዋል፡፡ ስማቸውን፣ ማዕረጋቸውንና አድራሻቸውን ፍርድ ቤቱ ጠይቆ እንደጨረሰ፣ የተከሰሱበትን ጉዳይ በንባብ አሰምቷቸዋል፡፡ በተነበበላቸው ክስ ላይ የቅድመ ክስ መቃወሚያ ካላቸው እንዲያቀርቡም ቀጠሮ ሰጥቷቸዋል፡፡ሌሎቹ 37 ተከሳሾች ለጥር 8 ቀን 2009 ዓ.ም ተቀጥረው የነበሩት በተከሰሱበት ጉዳይ ላይ የቅድመ ክስ መቃወሚያ ካላቸው እንዲያቀርቡ፣ ጠበቃ ካላቸው ማቆም የሚችሉ ከሆነ ይዘው እንዲቀርቡ ወይም አቅም ከሌላቸው ቃለ መሃላ ፈጽመው መንግሥት ተከላካይ ጠበቃ እንዲያቆምላቸውና የማረሚያ ቤት አስተዳደር ተከሳሾቹ ባቀረቡበት አቤቱታ ላይ ምላሽ እንዲያቀርብ ነበር፡፡ቀደም ካሉ ችሎቶች በተለይ ከማረሚያ ቤት አያያዝ ጋር በተገናኘ ተከሳሾቹ ብሶታቸውን በተደጋጋሚ በማቅረባቸውና የችሎቱም የአሠራር ሥርዓት በአግባቡና ሥርዓቱን ጠብቆ እንዳይሄድ አድርገዋል በሚል፣ ፍርድ ቤቱ ተደጋጋሚ ማስጠንቀቂያ ሰጥቶ ነበር፡፡ ጥር 8 ቀን 2009 ዓ.ም በፌደራል ከፍተኛ  ፍርድ ቤት ቅጥር ግቢ ውስጥ በርከት ያሉ ፖሊሶች፣ የማረሚያ ቤት ፖሊሶችና የፌዴራል ፖሊስ አባላት ከመገኘታቸውም በተጨማሪ፣ ወደ ፍርድ ቤቱ በሚገባ ማንኛውም ሰው ላይ ጠበቅ ያለ ፍተሻም ተስተውሏል፡፡ የማረሚያ ቤት ከፍተኛ ኦፊሰሮችም በርከት ብለው ተገኝተዋል፡፡ችሎቱ እንደተሰየመ የተከሳሾች ጠበቆች ደንበኞቻቸውን አስመዘግበዋል፡፡ ከ38 ተከሳሾች ውስጥ የ26 ከሳሾች ጠበቃ ሆነው የቀረቡት አቶ ወንድሙ ኢብሳ፣ ለአንድ ተከሳሽ ደግሞ አቶ መሐመድ ኑር አብዱልከሪም ሲሰየሙ፣ ለአምስቱ ተከሳሾች ሌላ ጠበቃ ተሰይመዋል፡፡ ሦስት ተከሳሾች ያለ ጠበቃ መቅረባቸውን አረጋግጠዋል፡፡ፍርድ ቤቱ የክስ ቅድመ መቃወሚያ ማቅረባቸውን ሲጠይቅ፣ ከአንድ ተከሳሽ በስተቀር ሁሉም ተከሳሾች አለማቅረባቸውን ተናግረዋል፡፡ተከሳሾቹ ቀደም ባሉት ችሎቶች ያሰሙት የነበረውን የጋራ ተቃውሞና ተፈጸመብን የሚሉትን ኢሰብዓዊ ድርጊት በሚመለከት፣ በዕለቱ ምንም ያሉት ነገር የለም፡፡ የፍርድ ቤቱን አካሄድ ተከትለው አንዳንዶቹ ጥያቄ ለማቅረብ ቢሞክሩም፣ ፍርድ ቤቱ ‹‹አንቀበልም፣ በጽሕፈት ቤት በኩል አቅርቡ›› በማለት ሳይቀበላቸው ቀርቷል፡፡ ጠበቆቻቸውም ሊያስረዱ ቢሞክሩም ተመሳሳይ ምላሽ ተሰጥቷቸዋል፡፡ዓቃቤ ሕግ ባቀረበው ጥያቄ ላይ ምላሽ ለመስጠት፣ ቅድመ ክስ መቃወሚያ ለማቅረብና የማረሚያ ቤትን ምላሽ ለመስማት ለጥር 24 ቀን 2009 ዓ.ም. ቀጠሮ ሰጥቷል፡፡   